«Har vært nekrofil hele livet»
Svensk politi fant et hundretalls skjelett-deler i leiligheten til 37-åringen i september. Tirsdag ble kvinnen tiltalt for likskjending, og i Sverige er det slik at politiets etterforskningsdokumenter frigis til offentligheten når tiltale foreligger. Aftonbladet gjengir en tekstfil som er funnet på kvinnens datamaskin. Dokumentet har tittelen «Min nekrofili». «Jeg har vært nekrofil hele livet, fra tidlig barndom. Mine tidligste minner handler om forskjellige saker som har med døden å gjøre», skriver kvinnen og fortsetter: «Da jeg kom et stykke inn i puberteten, så gikk det hele ganske naturlig over til en ren seksuell attraksjon av døde mennesker». Den lange tekstfilen er skrevet som et brev, og politiet mener innholdet i dokumentet er den egentlige grunnen til at kvinnen skaffet seg de enorme mengdene med skjelett-deler.I avhør har kvinnen sagt at hun kun skaffet seg kraniene og knoklene på grunn av sin interesse for historie og arkeologi. Dette fester ikke påtalemyndigheten lit til, og på datamaskinen er det gjort funn som de mener er bevis for at kvinnen benyttet skjelett-delene til seksuelle aktiviteter. - Vi har bevis i form av vitneopplysninger og materiale på CD-plater, sier statsadvokat Kristina Ehrenborg-Staffas, men hun ønsker ikke å kommentere dette nærmere. I dokumentet kvinnen skal ha forfattet, underbygges påtalemyndighetens syn: «Min nekrofili handler ikke bare om fysisk nytelse, men så mye mer. Når jeg er med døde så kjenner jeg meg komplett, tilfreds og lykkelig.» «Noe jeg har lyst til å gjøre, er å grave opp en grav som er noen år gammel. Selve handlingen å grave opp graven vil være seksuell, for deretter å åpne kisten og elske med den mumifiserte kroppen.» - Skrive bok Kvinnen avviser at det er hun som har forfattet innholdet i dokumentet. I avhør hevder hun at det er «klipp og lim» fra internett. - Jeg er interessert i nekrofili, men ikke tiltrukket av det. Jeg har tenkt til å skrive en bok om det, har kvinnen sagt i avhør. - Det er latterlig at politiet og påtalemyndigheten tar dette dokumentet på alvor. Det er sløseri med statlige midler og min tid, jeg som sitter her unødvendig fengslet. Nekrofili er svært uvanlig, ifølge en svensk voldsforsker. - Men det finnes trolig store mørketall. Det er så skambelagt at ingen snakker om det, selv ikke om man får lov til å være anonym i undersøkelser, sier voldsforskeren og professoren Martin Grann ved Karolinska instituttet.Kvinnen ble pågrepet i begynnelsen av september. Da politiet tok seg inn i leiligheten i Göteborg, fant de seks kranier, en ryggmarg og en rekke knokler. Alt stammer fra mennesker. Kvinnen har forklart at hun har kjøpt skjelett-delene på internett. Politiet mistenker henne imidlertid for å ha plyndret graver, noe som støttes av funn av utstyr til og «oppskrifter» på gravplyndring på et hemmelig rom i kvinnens leilighet. Skjelettene er ikke identifisert, men skal stamme fra USA, Midtøsten og Skandinavia. De ferskeste skjelettene er fra 50-tallet. Rettssaken mot kvinnen starter i neste uke. Hun er tiltalt for likskjending, men nekter straffskyld. Kvinnen har vært igjennom en psykiatrisk undersøkelse, og man mistenker ikke at kvinnen er strafferettslig utilregnelig.
«Når jeg er med døde så kjenner jeg meg komplett, tilfreds og lykkelig» lyder et utdrag fra en tekstfil svensk politi har funnet på datamaskinen til den 37 år gamle kvinnen fra Göteborg.